Русенска търговско-индустриална камара

Финансирано участие в бизнес мисия Smart Energy Week Autumn 2025
2025-09-15 08:00 - 2025-09-19 17:00 (Europe/Sofia)
Русенската търговско-индустриална камара (РТИК) информира бизнеса в региона за възможността за финансирано участие в бизнес мисия до Япония, организирана от програмата EU Business Hub. Мисията, наречена Smart Energy Week Autumn 2025, ще се проведе от 15 до 19 септември 2025 г. в Токио и предоставя изключителни бизнес възможности за европейските компании в сектора на възобновяемата енергия. Тя ще позволи на 50 европейски малки и средни предприятия (МСП), включително стартиращи фирми, да посетят Япония, да присъстват на изложението Smart Energy Week и да разширят своето международно присъствие и да установят нови стратегически партньорства.

Целева аудитория

Европейски МСП и стартиращи фирми, участващи в сектора на възобновяемата енергия, включително технологии като:​

Водород и горивни клетки​;

Слънчева енергия;​

Акумулаторни батерии;​

Интелигентни мрежи​;

Вятърна енергия​;

Декарбонизация;​

Кръгова икономика​.

Японски купувачи, дистрибутори и партньори в научноизследователска и развойна дейност в публичния и частния сектор​

Японски инвеститори​

Програма на бизнес мисията

Бизнес мисията в Токио ще продължи общо пет дни, както следва:​

Ден 1: Пристигане в Токио, посрещане, настаняване;​

Ден 2: Информационна сесия, обучение;​

Ден 3: Участие в изложението Smart Energy Week, нетуъркинг и бизнес срещи;​

Ден 4: Участие в изложението Smart Energy Week, нетуъркинг и бизнес срещи;​

Ден 5: Участие в изложението Smart Energy Week, нетуъркинг и бизнес срещи, закриваща сесия​.

Услуги и ползи за участниците от ЕС

Избраните участници ще получат:​

Бизнес срещи: Предварително уговорени лични срещи с внимателно подбрани японски предприятия.​

Информация за пазара: Секторни брифинги, предоставящи информация за пазарната структура и възможности.​

Културна и езикова подкрепа.

Финансова подкрепа: До €1000 за допълнителни персонализирани услуги, съфинансирани от проекта (напр. устен превод, правни съвети и други).​

Настаняване: Покриване на разходи до €1000 за четири нощувки в хотел The Manhattan in Makuhari.​

Такса за участие: Покриване на таксата за участие в Smart Energy Week.​

Разгледайте критериите за допустимост на кандидатите и кандидатствайте за участие в мисията до 06 юни 2025.

Кандидатстване

За информация и контакт: Българска търговско-промишлена палата, тел: +359 2 8117 489, +359 2 8117 494, имейл: interdpt@bcci.bg.

Българо-китайска конференция за търговско-икономическо сътрудничество с нетуъркинг
2025-09-24 16:30 - 19:00
Русенската търговско-индустриална камара информира бизнеса за възможността за участие в Българо-китайска конференция за търговско-икономическо сътрудничество с нетуъркинг, която ще се проведе на 24 септември 2025 г. в хотел „Хаят Риджънси София“, зала „Васил Левски“, гр. София. Организатори на събитието са Изпълнителната агенция за насърчаване на малките и средните предприятия и Посолството на Китай в България.

Българо-китайски икономически връзки

България и Китай поддържат дългогодишни и стабилни икономически отношения. През последните години двустранният стокообмен бележи значителен ръст, като само за първото полугодие на 2025 г. надхвърля 2,2 млрд. щатски долара. Активният диалог между институциите създава благоприятна среда за инвестиции, технологичен обмен и съвместни проекти в ключови сектори като енергетика, иновации и дигитализация.

Международна бизнес делегация

Събитието се провежда в рамките на официалното посещение на Ли Джундзюн, вицегубернатор на китайската провинция Дзянсу, който ще бъде придружен от представителна бизнес делегация. В нейния състав участват компании от разнообразни и високотехнологични области, включително:

научноизследователска и развойна дейност;

роботика;

изкуствен интелект;

зелена енергия;

енергийни системи;

интелигентни фотоволтаични системи;

аутомотив и електрически превозни средства;

други иновативни индустрии.

Основни акценти

Представяне на възможностите за икономическо и инвестиционно сътрудничество между България и Китай;

Дискусии върху перспективите за съвместни проекти в сферата на технологиите, енергетиката и иновациите;

Специален нетуъркинг модул за изграждане на преки контакти между български и китайски компании;

Обсъждане на бъдещи стъпки за разширяване на двустранните връзки и по-тясно интегриране в глобалните вериги за доставки.

Целева аудитория

Форумът е насочен към:

Малки и средни предприятия, търсещи нови пазари и партньори;

Компании, ориентирани към внедряване на иновации и технологични решения;

Организации в сферата на устойчивото развитие и зеления преход;

Инвеститори и представители на клъстери, които имат интерес от сътрудничество с китайски партньори.

Регистрация

Участието в конференцията е безплатно, но е необходима регистрация. За повече информация можете да разгледате предварителната програма на събитието [тук], както и списъка на делегатите от Китай [тук].

РЕГИСТРАЦИЯ

РТИК насърчава своите членове и партньори да се възползват от тази възможност за установяване на нови бизнес контакти и за разширяване на сътрудничеството с китайския пазар – един от най-динамичните и перспективни в света. Подобни инициативи подпомагат интернационализацията на българските предприятия, отварят достъп до иновации и технологии и създават условия за дългосрочно устойчиво развитие.

Кръгла маса „Диалог Иновации.бг 2040: Регионални хъбове и финансиране на иновациите“
2025-10-09 10:00 - 12:00 | Областна администрация – Русе, пл. "Свобода" 6, Русе, Русе, 7000, Bulgaria
Русенската търговско-индустриална камара ви кани на кръгла маса от поредицата „Диалог Иновации.бг 2040“, която ще се проведе на 9 октомври 2025 г. (четвъртък) от 10:00 до 12:30 ч. в зала 1 на Областна администрация – Русе (регистрация от 9:30 ч.). Форумът е част от инициативата на Фондация „Приложни изследвания и комуникации“ (Иновации.бг) и се осъществява със съдействието на РТИК и Бизнес иновационен център „Инобридж“.

Събитието свързва пряко институции, академични среди и бизнес, за да ускори технологичния трансфер и да подпомогне укрепването на пазарните позиции на предприятията чрез възможностите на европейските програми за дигитален и зелен преход. Поканени сте да споделите текущите си предизвикателства, да представите идеи и предложения за по-ефективна иновационна политика и да откриете конкретни решения за растеж и оптимизация на дейността.

Ще обсъдим:

как се структурира и поддържа работещ регионален иновационен и технологичен хъб;

как знанието да достига по-бързо до бизнеса чрез резултатен трансфер на технологии, защита на интелектуална собственост и пилотни проекти;

какви източници на финансиране могат да ускорят развитието на иновативни компании (грантове, финансови инструменти и банкови продукти).

Участниците ще получат конкретни примери и ясно разписани следващи стъпки за включване в инициативите на Иновации.бг и местните партньори. Очакваме ви на 9 октомври в зала 1 на Областна администрация – Русе.

Програма

Час

Сесия

Акценти / лектори

09:30

Регистрация

Посрещане на участниците.

10:00

Откриване

Милен Добрев, председател, БИЦ „Инобридж“; Руслан Стефанов, координатор, Иновации.бг, Фондация „Приложни изследвания и комуникации“.

10:15

Панел I: Изграждане на регионални иновационни и технологични хъбове

Натанаил Стефанов, зам.-председател на УС, София Тех Парк; проф. д-р Даниел Братанов, зам.-ректор по НИД, Русенски университет „Ангел Кънчев“; Светлана Стефанова, изпълнителен директор, „ФААК България“ ЕАД.Модератор: Руслан Стефанов (Иновации.бг).Дискусия.

11:00

Кафе пауза

Време за разговори и създаване на делови контакти.

11:15

Панел II: Финансиране на иновациите – как Европа да спечели глобалното състезание за технологично лидерство?

Милен Добрев, председател, БИЦ „Инобридж“; Лидия Рашева, старши експерт в Дирекция „Европейски проекти и финансови институции“, ОББ; Стоянка Колева, мениджър проекти, „Ен Ер Джи Софт“ ЕООД.Модератор: Пламен Иванов, мениджър проекти, Програма „Иновации и бизнес“, Фондация „Приложни изследвания и комуникации“.Дискусия.

12:00

Закриване и коктейл

Обобщение и неформални разговори.

Участници

Руслан Стефанов

Управител на АРК Консултинг ЕООД

Руслан Стефанов е управител на АРК Консултинг консултантското звено на фондация „Приложни изследвания и комуникации“ и съпредседател на Иновации.бг – водещата национална платформа за анализ и подкрепа на политики в областта на науката, технологиите и иновациите. Работи по проекти за интелигентна специализация, иновационни стратегии и подкрепа за МСП в Югоизточна Европа и Черноморския регион.

Натанаил Стефанов

Зам.-председател на УС на София Тех Парк

Професионалният опит на Натанаил Стефанов е свързан с иновации и предприемачество, създаване и развитие на стартъпи, комерсиализация на наука и технологии, изграждане на екосистеми и общности. Работил е и в областта на образованието и научните изследвания, публичния сектор (консултации, политики, застъпничество), както и с неправителствени организации.

Сам определя себе си като „професионален доброволец“ – отдаден на икономическото и социалното овластяване на развиващи се държави и уязвими общности. През годините е подкрепил десетки технологични компании да стартират, да растат, да се мащабират и да излизат на международните пазари.

Лидия Рашева

Старши експерт в Дирекция „Европейски проекти и финансови инструменти“, ОББ

Лидия Рашева е старши експерт в дирекция „Европейски проекти и финансови инструменти“ на ОББ. Работи с фокус върху проектите за развитие на предприемачеството в рамките на стратегията за корпоративна социална отговорност (КСО) на KBC Груп, както и върху европейски финансови инструменти, включително за иновации и зелени инвестиции. Лидия е завършила Европеистика в Софийски университет „Св. Климент Охридски“ и говори английски, немски и испански.

Пламен Иванов

Мениджър проекти в програма Иновации и подкрепа за бизнеса, Фондация „Приложни изследвания и комуникации“

Пламен Иванов е експерт по иновации и бизнес развитие с богат опит в консултирането на малки и средни предприятия. Работи за повишаване на техния иновативен капацитет, достъп до финансиране, дигитална трансформация и интернационализация.

Като национално контактно лице за EIC Accelerator, подпомага иновативни компании в целия процес на кандидатстване. Бил е национален координатор на Enterprise Europe Network, а в момента е част от екипа на AgroHub, дигитален цифров хъб (EDIH) в земеделието.

Регистрация

Регистрацията за кръглата маса приключи.

Младежка трудова борса „Кариерни хоризонти“ 2025
2025-10-14 10:00 - 14:00 | Канев център, ул. Студентска 8, гр. Русе, 7017, Bulgaria
Центърът за кариерно развитие на Русенския университет и Дирекция „Бюро по труда“ – Русе, в партньорство с Русенската търговско-индустриална камара, канят работодатели на годишната Младежка трудова борса „Кариерни хоризонти“ 2025, която ще се проведе на 14 октомври 2025 г., от 10:00 ч., в Канев център, Русенски университет „Ангел Кънчев“.

Възможности за вашата компания

Събитието е предназначено за компании, които търсят контакт с млади таланти – завършващи студенти и специалисти в началото на своята кариера. Участието ви предоставя шанс да:

срещнете мотивирани кандидати с релевантни умения и интерес към развитие;

представите конкретни свободни позиции и стажантски програми;

осъществите директен диалог с потенциални бъдещи служители.

На всеки работодател се предоставя индивидуален щанд за представяне на организацията и предлаганите възможности.

Важна информация за работодателите

При регистрация, моля посочете:

дали ще обявите свободно работно и/или стажантско място;

имате ли нужда от логистично съдействие (достъп до електричество и/или интернет, допълнително пространство за разполагане на рекламни материали и др.);

информация за контакт с Вас.

Формата позволява прикачване на фирмено лого и регистрация на до трима участници от една компания. Всички регистрирани участници ще получават организационна информация.

Регистрация за участие

Участието е безплатно, но изисква предварителна регистрация.

Регистрацията за събитието приключи

Контакти

доц. д-р Даниела Йорданова,Ръководител, Център за кариерно развитие,Русенски университет „Ангел Кънчев”Тел.: 0887 047 069E-mail: kariera@uni-ruse.bg

г-жа Мариела Минчева,Старши експерт, Дирекция „Бюро по труда“ – Русе,Тел.: 082 825 690 / 0878914384E-mail: 713-M.Mincheva@az.government.bg

Ползите от въвеждането на еврото ще бъдат обсъдени на информационна среща в Русе
2025-10-22 10:00 - 12:00
На 22 октомври (сряда) от 10:00 ч. в зала „Свети Георги“ на Областната администрация – Русе ще се състои информационна среща, посветена на подготовката на България за въвеждане на еврото от 1 януари 2026 г.

Събитието е част от националната кампания на Министерството на финансите, насочена към повишаване на информираността на бизнеса, институциите и гражданите относно практическите аспекти, основните етапи и срокове от процеса по въвеждане на еврото.

Инициативата ще бъде открита и модерирана от областния управител Драгомир Драганов, който подчертава значението на този процес за икономическото развитие и стабилността на страната.

Срещата ще премине в два панела, като участие в първия се очаква да вземат вицепремиерът и министър на транспорта и съобщенията Гроздан Караджов, министърът на образованието и науката Красимир Вълчев, началникът на Регионалното управление на образованието д-р Росица Георгиева, главният директор на управление „Емисионно“ в Българската народна банка Георги Чанев, кметът на Русе Пенчо Милков, както и представители на други институции и експерти.

Русенската търговско-индустриална камара насърчава фирмите и организациите от региона да се включат в срещата, за да се запознаят с предстоящите промени и възможностите, които ще донесе въвеждането на еврото.

Регистрация за участие

Онлайн семинар „Предизвикателствата пред онлайн магазините“
2025-10-24 10:30 - 12:30
Българската търговско-промишлена палата и Европейският потребителски център България организират семинар за търговци, които желаят да развиват дейността си онлайн. Събитието ще се проведе на 24 октомври 2025 г. (петък) от 10:30 до 12:30 ч., в онлайн формат.

Русенската търговско-индустриална камара приканва всички представители на бизнеса от региона – както утвърдени компании, така и стартиращи предприемачи, които планират да отворят електронен магазин, да се включат в обучението. Семинарът ще предостави ценна практическа информация, насочена към защита на интересите както на търговците, така и на потребителите, и ще помогне на участниците да изградят по-надежден и законово съобразен онлайн бизнес.

По време на уебинара ще бъдат разгледани ключови теми, свързани с ежедневната практика на онлайн търговците, сред които:

срокове и условия за връщане на продукти и правото на отказ от договор от страна на потребителя;

транспортни разходи и тяхното регламентиране;

безопасност на стоките, продавани онлайн;

задължителна информация, която трябва да присъства на сайта на търговеца;

законова и търговска гаранция;

непоискани търговски съобщения (СПАМ);

алтернативно решаване на спорове и ролята на Европейския потребителски център при трансгранични случаи.

Предварителна програма:

10:30 ч. : Откриване на уебинара – Представител на БТПП10:40 – 10:50 ч. : Ролята на ЕПЦ при решаване на трансгранични потребителски спорове – Соня Спасова, ЕПЦ10:50 – 11:30 ч. : Онлайн търговия. Изисквания за преддоговорна информация. Право на връщане – Игнат Арсенов, Христо Трендафилов, КЗП11:30 – 12:10 ч. : Законова и търговска гаранция. Безопасност на стоките. Нелоялни търговски практики. Механизми за обезщетение на потребителите. СПАМ – Игнат Арсенов, Христо Трендафилов, КЗП12:10 – 12:20 ч. : Стандартите GS1 за онлайн магазини – Представител на GS1 България12:20 – 12:30 ч. : Въпроси и отговори

Семинарът е безплатен за участие, но изисква предварителна регистрация.

Регистрация

Събитието е част от дългосрочната ангажираност на РТИК да подпомага развитието на дигиталната икономика в региона, като предоставя на бизнеса достъп до актуални знания и възможности за професионално развитие.

Онлайн семинар „Наемане на работници от трети страни“
2025-11-06 15:00 - 16:30
Русенската търговско-индустриална камара информира своите членове и партньори, че Българската търговско-промишлена палата (БТПП) организира онлайн събитие, посветено на темата „Наемане на работници от трети страни“. Семинарът ще се проведе на 6 ноември 2025 г. (четвъртък) от 15:00 ч. в платформата Zoom.

Инициативата е насочена към предприятия и посредници, осигуряващи временна заетост, както и към работодатели, които проявяват интерес към наемане на служители от страни извън Европейския съюз. Основната цел на събитието е да се представи актуална информация за процедурите, сроковете и нормативните изисквания, свързани с този процес, както и да се изяснят правата и задълженията на работодателите в контекста на българското и европейското законодателство.

Събитието се провежда в рамките на проекта „Informing on the Rules of Posting (IOR)”, изпълняван от БТПП. Проектът има за цел да повиши достъпността, прозрачността и качеството на информацията относно реда и условията на работа при командироване и наемане на служители от трети страни. Освен това инициативата е насочена към улесняване на предприятията при прилагането на европейските и национални изисквания, както и към насърчаване на добри практики в управлението на човешките ресурси в международен контекст.

Програма на уебинара:

15:00 – 15:15Откриване от представител на БТПП

Представяне на проект Informing on the Rules of Posting (IOR) и въведение в темата на уебинара

15:15 – 15:45Процедури за наемане на граждани от трети страни. Права и задължения на работодателите – презентация на експерт от Агенцията по заетостта

15:45 – 16:15Дискусия с участниците и възможност за задаване на въпроси

16:15Заключителни бележки и приключване на уебинара

Семинарът ще предостави практическа и правна информация, необходима за всички компании, които планират или вече работят с персонал от държави извън ЕС. Участниците ще имат възможност да зададат въпроси и да получат експертни разяснения от представители на институции, ангажирани с прилагането на съответните процедури.

Участието е безплатно, но изисква предварителна регистрация.

Регистрация

Българо-узбекистански бизнес форум
2025-11-13 09:00 - 10:00
На 13 ноември 2025 г. (четвъртък) от 09:00 ч. в Зала 1 на Областна администрация – Русе ще се състои Българо-узбекистански бизнес форум. Събитието се реализира по инициатива на Областния управител на област Русе и е насочено към задълбочаване на икономическото, търговското и инвестиционното сътрудничество между двете страни.

Основен акцент на форума ще бъде насърчаването на взаимните инвестиции и обменът на добри практики в ключови сектори, сред които индустрия, транспорт и логистика, трудова мобилност, селско стопанство и технологии. В рамките на събитието ще бъдат обсъдени и възможностите за привличане на квалифицирана работна ръка от Република Узбекистан, както и възможностите за създаване на нови търговски и производствени партньорства в региона на Русе.

Република Узбекистан е сред значимите партньори на България в Централна Азия. По данни на Министерството на икономиката и индустрията, износът на България за Узбекистан през 2024 г. достига 63,78 млн. щатски долара, отбелязвайки ръст от 19,5%, а общият стокообмен между двете държави възлиза на 75,3 млн. щ.д., което представлява увеличение с 12% спрямо предходната година.

Форумът има за цел да осигури отворена платформа за диалог между институциите, бизнеса и дипломатическите среди, като подчертае потенциала на Русенска област като водещ регион за инвестиции, индустриално развитие и междусекторно партньорство.

При необходимост от допълнителна информация, моля да се свържете с г-нГеорги Георгиев, експерт „Връзки с обществеността“ в Областна администрация – Русена тел. 082/812-206, 082/812-226, 0888035061 и/или на електронен адрес:governor.pr@gmail.com или governor@ruse.egov.bg .

Русенската търговско-индустриална камара изразява готовност да подкрепи активно развитието на подобни инициативи, които свързват местния бизнес с международни партньори и разкриват нови възможности за сътрудничество и растеж.

Уебинар: Износ на козметични продукти в Китай – предизвикателства и възможности
2025-11-26 10:00 - 13:00
Русенската търговско-индустриална камара информира представителите на бизнеса за предстоящия уебинар „Износ на козметични продукти в Китай – предизвикателства и възможности“, организиран от Центъра за насърчаване на сътрудничеството в областта на селското стопанство между Китай и страните от Централна и Източна Европа (ЦНСССКЦИЕ) в партньорство с Центъра на Европейския съюз за малки и средни предприятия (EU SME Centre).

Събитието ще се проведе на 26 ноември 2025 г. (сряда) от 10:00 ч. българско време (16:00 ч. китайско време) и ще бъде достъпно онлайн чрез платформата Zoom.

Уебинарът е първото общо мероприятие между двете организации след подписването на меморандум за сътрудничество през септември 2025 г., целящ да подпомогне компаниите от Централна и Източна Европа, заинтересовани от развитие на бизнес в Китай.

Основен акцент на събитието ще бъде представянето на особеностите на китайския козметичен пазар, който през последното десетилетие отбелязва стабилен растеж и през 2024 г. достига внос на козметични продукти на стойност 12 млрд. евро. Участниците ще получат актуална информация за пазарните тенденции, регулаторните изисквания, интелектуалната собственост и успешни примери за навлизане на чуждестранни марки.

Ключови теми

Въведение в китайския козметичен пазар;

Примери за успешно позициониране на продукти;

Регулаторна рамка и изисквания към износителите;

Интелектуална собственост и защита на брандове;

Практически съвети и Q&A сесия.

За кого е предназначено събитието

Уебинарът е насочен към:

български производители и износители на козметични продукти;

kомпании, работещи в секторите натурална козметика, биопродукти и фармация;

дистрибутори и търговци, проявяващи интерес към навлизане на китайския пазар;

експертни и браншови организации, подпомагащи износа и МСП;

институции и организации, които съдействат на българския бизнес в международната му дейност.

Събитието ще се проведе на английски език, без превод, а участието е безплатно, след предварителна регистрация.

Регистрация

За присъствено участие – до 21 ноември 2025 г. (местата са ограничени);

За онлайн участие – до деня на събитието.

Регистрационна форма

Русенската търговско-индустриална камара приканва фирмите от региона, проявяващи интерес към експорт и развитие на международни пазари, да се включат в уебинара и да се запознаят с възможностите, които предлага китайският козметичен сектор.

За повече информация, моля, посетете интернет страницата на Центъра на ЕС за МСП.

Виртуално международно B2B събитие „Black Sea MultiSector Business Meetings“
2025-12-09 08:00 - 2025-12-11 17:00
Русенската търговско-индустриална камара информира бизнеса за предстоящото виртуално международно B2B събитие „Black Sea MultiSector Business Meetings“, което ще се проведе от 9 до 11 декември 2025 г. Инициативата се организира от Търговско-промишлената палата в Трабзон (Турция) и цели да улесни установяването на партньорства между компании от региона на Черно море.

Събитието ще се проведе изцяло онлайн и ще включва предварително планирани 20-минутни B2B срещи. Форматът е структуриран така, че срещите да се провеждат между компании и организации, базирани в Турция, и участници от други държави. Краткият matchmaking формат позволява бърза и целенасочена оценка на интересите и експертизата на потенциалните партньори, улеснявайки установяването на първоначални контакти и създаването на бъдещи форми на международно бизнес сътрудничество — без необходимост от пътуване.

Секторен обхват

Участие могат да вземат компании от широк кръг индустрии, включително:

Храни и напитки, селско стопанство и аквакултури;

Машини, метали и металообработване;

Опаковки, химикали и пластмаси;

Строителство, строителни материали и минно дело;

Мебели;

Текстил, домашен текстил и обувки;

Бижута;

Енергетика;

Корабостроене и морски технологии;

Информационни технологии;

Туризъм и здравен туризъм;

Здраве и красота.

Събитието е подходящо за фирми, които търсят нови международни партньори, възможности за износ и за разширяване на пазара.

Кой може да участва

Събитието е подходящо за:

Всички типове предприятия – стартъпи, микро-, малки, средни и големи компании;

Университети и научноизследователски организации;

Публични институции, бизнес подкрепящи организации, клъстери.

Защо да участвате

Участието предоставя възможност да:

се срещнете с потенциални бизнес и научни партньори от различни държави;

установите международно сътрудничество в разработването на продукти, производство или лицензионни споразумения;

разширите дистрибуторски мрежи и да навлезете на нови пазари;

откриете възможности за съвместни предприятия, инвестиции и финансиране;

осъществите контакт с публични купувачи и други видове партньори;

увеличите международната си видимост и бизнес мрежа в множество сектори.

Регистрация и допълнителна информация

Участието в събитието е безплатно, но изисква предварителна регистрация в платформата b2match, където се създава профил на компанията или организацията. Регистрираните участници могат да представят своята дейност, да посочат интереси и технологии, които предлагат или търсят, както и да изпратят и получат заявки за срещи с подходящи партньори. Платформата автоматично ще генерира индивидуален график, който включва всички потвърдени 20-минутни B2B срещи.

Регистрация

При наличие на допълнителни въпроси можете да се свържете директно с организаторите от Търговско-промишлената палата в Трабзон:

Elif DumanE-mail: elifduman@ttso.org.tr

Ahmethan KulaksızoğluE-mail: ahmethankulaksizoglu@ttso.org.tr

Belemir BirinciE-mail: belemirbirinci@ttso.org.tr

Русенската търговско-индустриална камара насърчава всички заинтересовани компании, организации и институции от региона да се включат в събитието и да се възползват от възможностите за международно бизнес сътрудничество, разширяване на партньорските мрежи и откриване на нови пазари.

Бизнес мисия в Япония в рамките на международното изложение Semicon Japan 2025
2025-12-15 00:00 - 2025-12-19 23:59
Русенската търговско-индустриална камара информира бизнеса за възможността за финансирано участие в бизнес мисия в Токио, Япония, която ще се проведе в рамките на международното изложение Semicon Japan 2025.

Бизнес мисията, организирана по линия на програмата EU Business Hub, е насочена към сектора на цифровите решения и е предназначена за малки и средни предприятия от Европа, които развиват дейност в индустрията на полупроводниците.

Какво предлага мисията:

Участие с щанд в павилиона на ЕС на Semicon Japan – изложение, привличащо над 103 000 посетители годишно;

Подкрепа от бизнес коучове и преводачи по време на изложението;

Възможност за директни срещи с японски и международни компании;

Финансова подкрепа до 1000 евро за допълнителни услуги (превод, правни съвети и др.);

Настаняване за четири нощувки (до 1000 евро), покрито от програмата;

Покриване на таксата за участие в изложението.

Целева аудитория:

МСП от Европа, ангажирани в проектиране, производство и поддръжка на полупроводникови продукти, компоненти, оборудване и технологии, включително сензори, помпи, инспекционно оборудване, обработка на метали и др.

Защо Япония?

Вторият по големина пазар в Азия и четвърти в света;

Очакван размер на пазара на полупроводници: 46,5 млрд. евро през 2025 г.;

Масирана държавна подкрепа: над 62 млрд. евро до 2030 г. за научноизследователска и развойна дейност, производство и развитие на таланти.

Критерии за допустимост и заявяване на интерес:

Запознайте се с критериите за допустимост на МСП за участие в мисията и заявете своя интерес до 12 септември 2025г.

За повече информация и кандидатстване: eubusinesshub.eu – Semicon Japan 2025

Участието в бизнес мисията към Semicon Japan 2025 е отлична възможност за малките и средни предприятия да навлязат на стратегическия японски пазар и да установят нови международни партньорства.

Бизнес мисия в Корея в рамките на международното изложение Semiconductors Korea 2026
2026-02-09 00:00 - 2026-02-13 23:59
Русенската търговско-индустриална камара информира компаниите от региона за възможността за финансирано участие в бизнес мисия по време на международното изложение SEMICON Korea 2026. Инициативата, която се организира по програмата EU Business Hub, ще се проведе от 9 до 13 февруари 2026г. в гр. Сеул и в нея могат да включат европейските малки и средни предприятия oот полупроводниковата индустрия или свързани сектори.

Какво предлага мисията:

Участие във водещото изложение за полупроводници в Корея (над 70 000 посетители);

Индивидуални бизнес срещи с внимателно подбрани корейски компании;

Брифинги за пазара, културна и езикова подготовка;

Финансова подкрепа до 1000 евро за персонализирани услуги;

Четири нощувки в хотел, покрити до 1000 евро;

Покриване на таксата за достъп до SEMICON Korea.

Целева аудитория: МСП и стартиращи предприятия в сферата на:

Устойчиви технологии за производство на полупроводници;

Усъвършенствани процеси за проектиране и производство на полупроводници;

Полупроводникови материали и оборудване (напр. производство на пластини, фотошаблони, тестване и др.);

Усъвършенствани решения за опаковане и интеграция;

Софтуер, свързан с полупроводници и приложения, базирани на изкуствен интелект.

Нововъзникващи технологии, включително квантови изчисления, силова електроника и интелигентна мобилност.

Защо Корея?

Вторият по големина производител на полупроводници в света (13,2% от световния пазар);

Пакет за държавна подкрепа в размер на 18,6 млрд. евро;

Постоянен ръст в износа и активни инвестиции в нови технологии.

Краен срок за заявяване на интерес:

12 септември 2025 г.

За повече информация и кандидатстване: eubusinesshub.eu – Semiconductors Korea 2026

РТИК насърчава всички иновативни фирми от региона, които търсят международно разширяване и технологичен обмен, да се възползват от тази стратегическа възможност.

Не пропускайте шанса да представите бизнеса си пред глобалната полупроводникова индустрия!
